b'\n_START_ARTICLE_\nAleksander Aleksandrovi\xc4\x8d Fridman\n_START_SECTION_\n\xc5\xbdivljenje in delo\n_START_PARAGRAPH_\nFridman je bil sin skladatelja Aleksandra Aleksandrovi\xc4\x8da Fridmana (1866\xe2\x80\x931909) in u\xc4\x8diteljice klavirja Ljudmile Ignatjevne Fridman (rojene Voja\xc4\x8dek, 1869\xe2\x80\x931953). Leta 1906 je skupaj s so\xc5\xa1olcem na 2. gimnaziji v Sankt Peterburgu Tamarkinom v nem\xc5\xa1ki matemati\xc4\x8dni reviji Mathematische Annalen objavil svoj prvi znanstveni \xc4\x8dlanek. Diplomiral je leta 1910 na Dr\xc5\xbeavni univerzi v Sankt Peterburgu. Na univerzi je \xc5\xa1tudiral pri Steklovu._NEWLINE_Poleti leta 1914 je letel na zra\xc4\x8dnih ladjah in sodeloval pri pripravah na popolni Son\xc4\x8dev mrk 8. avgusta tega leta._NEWLINE_Med 1. svetovno vojno se je prostovoljno javil v oboro\xc5\xbeene sile Ruskega imperija in slu\xc5\xbeil v njihovem vojnem letalstvu. Med letoma 1914 in 1917 je sodeloval pri organizaciji aeronavigacijskih in aerolo\xc5\xa1kih slu\xc5\xbeb na severu in drugih frontah. Bil je preskusni pilot, sodeloval je v bojnih poletih, bombardiral je Przemisl in izvajal zra\xc4\x8dno izvidovanje. Prejel je kri\xc5\xbe svetega Jurija 4. stopnje in red svetega Vladimirja 4. stopnje z me\xc4\x8di in pentljami. Izdelal je tabele za to\xc4\x8dno bombardiranje in jih presku\xc5\xa1al v boju._NEWLINE_Leta 1917 je postal direktor tovarne za gradnjo letalskih in\xc5\xa1trumentov Aviapribor v Moskvi. V letu 1918 je za\xc4\x8del predavati na Dr\xc5\xbeavni univerzi v Permu, ustanovljeni leta 1916, kjer je ostal do leta 1920._NEWLINE_Leta 1922 in 1924 je v presti\xc5\xbeni fizikalni reviji Zeitschrift f\xc3\xbcr Physik objavil svojo teorijo nestacionarnega modela Vesolja v okviru splo\xc5\xa1ne teorije relativnosti kot re\xc5\xa1itev Einsteinovih relativisti\xc4\x8dnih ena\xc4\x8db gravitacijskega polja, ki jo Einstein s fizikalnega stali\xc5\xa1\xc4\x8da ni podprl. Fridmanovo delo o splo\xc5\xa1ni teoriji relativnosti se na prvi pogled zdi mogo\xc4\x8de prehitro. Pred tem je ve\xc4\x8dinoma raziskoval na podro\xc4\x8dju teoreti\xc4\x8dne hidromehanike in dinami\xc4\x8dne meteorologije. Njegova prisvojitev splo\xc5\xa1ne teorije relativnosti je bila zelo intenzivna in nadvse plodna. Skupaj s fizikom in geofizikom Frederiksom (1885\xe2\x80\x931944) si je zadal osnovno delo\xc2\xa0\xc2\xbbOsnove teorije relativnosti\xc2\xab\xc2\xa0v katerem je \xc5\xbeelel\xc2\xa0\xc2\xbbdokaj strogo iz logi\xc4\x8dnega stali\xc5\xa1\xc4\x8da\xc2\xab\xc2\xa0predstaviti osnove tenzorskega ra\xc4\x8duna, mnogorazse\xc5\xbene geometrije, elektrodinamike, posebnega in splo\xc5\xa1nega na\xc4\x8dela relativnosti._NEWLINE_Leta 1925 je po hudi bolezni, verjetno tifusu, umrl v deliriju in ni mogel ve\xc4\x8d resneje izpodbijati ukoreninjeno prepri\xc4\x8danje o nespremenljivem Vesolju.\n_START_SECTION_\nPoimenovanja\n_START_PARAGRAPH_\nPo njem so imenovali udarni krater Fridman na Lunini oddaljeni strani.'